Danmark skal mod sin vilje indføre øremærket barsel til mænd. Halvanden måned skal være betalt, en halv måned kan være ubetalt.

Men medlemslandene kan selv vælge at udbetale ydelser i hele perioden, hvis de vil.

Det har et flertal af EU-landene torsdag vedtaget på EU's social- og beskæftigelsesministermøde i Luxembourg.

Lovforslaget skal nu forhandles på plads med Europa-Parlamentet, før det er endeligt vedtaget.

Beskæftigelsesminister Troels Lund Poulsen (V) er imod og vil have EU til at blande sig uden om.

Han sagde i en åben debat på mødet, at Danmark ikke kan støtte en ordning, hvor danske familier ikke længere selv frit kan fordele forældreorlov imellem sig.

- Det forstyrrer også balancen i forhandlingerne mellem arbejdsmarkedets parter nationalt, når der på denne måde gribes ind på EU-plan, sagde han.

Tidligere torsdag sagde Troels Lund Poulsen, at EU med de nye forslag "påtager sig en potentiel national rolle, som vi er imod".

- Vi mener ikke, at man skal lave bestemmelser i forhold til øremærket barsel, sagde han ved ankomsten til EU-mødet.

Han mener, at det er en rigtig god idé, at mænd tager barsel.

- Men det er en dårlig idé, at EU skal bestemme omfanget af den øremærkede barsel, sagde Troels Lund Poulsen.

- Det kan familierne og landene godt selv finde ud af, siger han.